Diari Oficial de la Generalitat Valenciana


Sumari del DOGV 5286, del 22-06-2006 (2006/7362)

Orde de 8 de juny de 2006, de la Conselleria de Justícia, Interior i Administracions Públiques, per la qual s'executa la Sentència número 1511/05 del Tribunal Superior de Justícia de la Comunitat Valenciana.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5286

Data del DOGV
:   22-06-2006

Secció del DOGV
:   IV. ADMINISTRACIÓ DE JUSTÍCIA - C) CITACIONS A COMPAREIXENÇA JUDICIAL I EXECUCIÓ DE SENTÈNCIES

Número del document
:   2006/7362


Organisme emissor
:   Conselleria de Justícia, Interior i Administracions Públiques

Tipus de document
:   Ordre

Orde de 8 de juny de 2006, de la Conselleria de Justícia, Interior i Administracions Públiques, per la qual s'executa la Sentència número 1511/05 del Tribunal Superior de Justícia de la Comunitat Valenciana. [2006/M7362]  
La Sala Contenciosa Administrativa, Secció Segona, del Tribunal Superior de Justícia de la Comunitat Valenciana, ha dictat la Sentència número 1511/05, de 19 de desembre de 2005, recaiguda en el recurs número 675/03, interposat pel Sindicat de Treballadors i Treballadores de l'Ensenyament del País Valencià-Intersindical Valenciana (STEPV-IV), contra dues ordes de 30 de gener de 2003, de la llavors Conselleria de Justícia i Administracions Públiques, de convocatòries de proves selectives d'accés al grup A, sector d'administració general, torn lliure, Convocatòria 01/2000, i torn de discapacitats, Convocatòria 02/2000, respectivament, corresponents a l'oferta d'ocupació pública de la Generalitat Valenciana de 2000 (DOGV d'11.02.2003).  
La resolució de la mencionada sentència estima el recurs i ordena que es procedisca a l'ajust de la valoració relativa a les fases d'oposició i concurs, en els termes que consta en els fonaments de dret d'aquesta.  
Segons disposen l'article 118 de la Constitució Espanyola, així com els articles 17.2 de la Llei Orgànica del Poder Judicial i 103.2 de la Llei 29/1998, de 13 de juliol, Reguladora de la Jurisdicció Contenciosa Administrativa, és obligat el compliment de les sentències i la resta de resolucions fermes dictades per jutges i tribunals de justícia.  
Per tant, i fent ús de les competències que té atribuïdes el conseller de Justícia, Interior i Administracions Públiques   
ORDENE  
Primer. Modificació de les bases de les convocatòries  
Es modifiquen els apartats que se citen, de les bases de la Convocatòria 01/2000 i de la Convocatòria 02/2000, aprovades per sengles ordes de 30 de gener de 2003, de la llavors Conselleria de Justícia i Administracions Públiques, del mode que a continuació s'indica:  
1. El primer paràgraf de l'apartat 7.0.1.7, queda redactat així: «Segona prova: aquesta prova només serà realitzada pels aspirants que hagen obtingut en la primera prova d'aquest exercici una puntuació mínima de 5,10 punts».  
2. L'apartat 8.3, queda redactat del mode que segueix: «Qualificació dels exercicis. La puntuació màxima a obtindre en la fase d'oposició serà de seixanta punts, que es distribuirà de la manera següent:».  
3. El primer paràgraf de l'apartat 8.3.1, queda amb la redacció següent: «El primer exercici es qualificarà de zero a trenta punts, i caldrà obtindre per a superar-lo un mínim de quinze punts».  
4. El segon paràgraf del mateix apartat 8.3.1, des del seu inici fins als dos punts i a banda, queda redactat així: «El nivell de coneixements mínims exigits per a aconseguir quinze punts en l'exercici serà contestar el cinquanta per cent de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc no puntuaran. La fórmula de correcció serà:». La resta de l'apartat 8.3.1 queda amb la mateixa redacció.  
5. L'apartat 8.3.2, es redacta del mode que segueix: «Segon exercici: cada una de les proves de què consta el segon exercici es qualificarà, com a màxim, amb quinze punts. La puntuació final de l'exercici estarà determinada per la suma de les puntuacions obtingudes en cada una de les proves. Per a entendre superat el segon exercici hauran d'obtindre's, almenys, quinze punts i no haver sigut qualificat amb menys de 5,10 punts en cap de les proves».  
6. La part inicial de l'apartat 8.4, fins a l'expressió .punts per a superar-la', es redacta així: «Qualificació final de la fase d'oposició. La fase d'oposició serà qualificada amb un màxim de seixanta punts, i caldrà obtindre un mínim de trenta punts per a superar-la». La resta de l'apartat 8.4 continua amb la mateixa redacció.  
7. L'inici de l'apartat 9.4, fins a l'expressió «de la present convocatòria», es redacta així: «Els aspirants que hagen obtingut vint-i-un o més punts en el primer exercici de la present convocatòria...». La resta de l'apartat segueix amb la mateixa redacció.  
Segon. Ajust de qualificacions segons les bases modificades  
1. El tribunal de selecció de cada una de les proves selectives a què es refereixen la Convocatòria 01/2000 i la Convocatòria 02/2000, procedirà al corresponent ajust de les qualificacions de la fase d'oposició, d'acord amb la modificació de les bases efectuada en el precedent ordinal primer; sense que en cap cas no es revisen els exercicis, per la qual cosa la seua actuació es limitarà, de mode exclusiu, a l'indicat ajust de qualificacions.  
2. El tribunal de selecció tampoc no revisarà els mèrits ni la puntuació obtinguda pels aspirants en la fase de concurs. No obstant això, si de l'ajust de la puntuació en la fase d'oposició, conforme amb les bases modificades, cal puntuar els mèrits de la fase de concurs a algun aspirant que no haguera sigut puntuat en el seu moment, el tribunal efectuarà aquesta operació.  
3. Si, com a conseqüència de les anteriors operacions, es produeix eventualment la superació de les proves selectives de les mencionades convocatòries per alguns aspirants més, en obtindre ara una puntuació que els permeta ser inclosos en la llista d'aprovats, el tribunal de selecció confeccionarà la relació d'aquests nous aprovats, per orde de major a menor puntuació, amb indicació de les qualificacions parcials i total obtingudes en el procediment selectiu.  
4. El tribunal qualificador remetrà l'esmentada llista al director general d'Administració Autonòmica, a l'efecte dels ulteriors tràmits que siguen procedents, fins al seu nomenament com a funcionaris de carrera i presa de possessió del corresponent lloc de treball.  
Tercer. Atribució de funcions  
El director general d'Administració Autonòmica convocarà el tribunal qualificador perquè desenvolupe les funcions que se li encomanen en aquesta orde. Igualment, es faculta l'esmentat òrgan directiu perquè realitze o, si és el cas, impulse tots els tràmits que requerisca la plena execució d'aquesta orde.  
Quart. Mitjà d'impugnació  
Davant la present orde, podrà promoure's, per les parts legitimades, incident d'execució de sentència, davant de la Sala Contenciosa Administrativa, Secció Segona, del Tribunal Superior de Justícia de la Comunitat Valenciana, de conformitat amb la Llei 29/1998, de 13 de juliol, de la Jurisdicció Contenciosa Administrativa.  
València, 8 de juny de 2006   
El conseller de Justícia, Interior i Administracions Públiques,  
MIGUEL PERALTA VIÑES